b'\n_START_ARTICLE_\nEugenijus Arvydas Janulaitis\n_START_SECTION_\nBiografija\n_START_PARAGRAPH_\n1960\xe2\x80\x931964 m. mok\xc4\x97si Kauno medicinos institute, 1967 m. baig\xc4\x97 Leningrado universitet\xc4\x85. 1985 m. biologijos moksl\xc5\xb3 daktaras, nuo 1987 m. Lietuvos moksl\xc5\xb3 akademijos narys korespondentas. Nuo 1993 m. Europos akademijos narys, 1994 m. \xc5\xa0vedijos karali\xc5\xa1kosios in\xc5\xbeinerini\xc5\xb3 moksl\xc5\xb3 akademijos u\xc5\xbesienio narys._NEWLINE_1975\xe2\x80\x932003 m. dirbo Taikomosios enzimologijos institute (nuo 1992 m. Biotechnologijos institutas \xe2\x80\x9eFermentas\xe2\x80\x9c, nuo 1995 m. Biotechnologijos institutas), 1975\xe2\x80\x931988 m. skyriaus ved\xc4\x97jas, 1989\xe2\x80\x931992 m. direktorius, 1992\xe2\x80\x932003 m. vyr. moksl. bendradarbis. Nuo 2003 m. bendrov\xc4\x97s \xe2\x80\x9eFermentas\xe2\x80\x9c mokslo direktorius. 1985\xe2\x80\x932002 m. Vilniaus universiteto d\xc4\x97stytojas, nuo 1986 m. profesorius. Kauno technologijos universiteto tarybos pirmininkas.\n_START_SECTION_\nMokslin\xc4\x97 veikla\n_START_PARAGRAPH_\nMokslinio darbo pagrindin\xc4\x97 kryptis \xe2\x80\x93 DNR restrikcijos ir modifikacijos ferment\xc5\xb3 bei medicinin\xc4\x97s paskirties rekombinantini\xc5\xb3 \xc5\xbemogaus baltym\xc5\xb3 fundamentiniai ir taikomieji tyrimai. Jie pad\xc4\x97jo pagrindus pirmosioms Lietuvoje moderniosios biotechnologijos \xc4\xafmon\xc4\x97ms, bendrov\xc4\x97ms \xe2\x80\x9eFermentas\xe2\x80\x9c ir \xe2\x80\x9eBiofa\xe2\x80\x9c, \xc4\xafsteigti 1995 m. Tarptautin\xc4\x97je spaudoje paskelb\xc4\x97 apie 60 mokslini\xc5\xb3 straipsni\xc5\xb3.'